REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/51-23

14. mart 2023. godine

B e o g r a d

**Z A P I S N I K**

**DESETE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 6. MARTA 2023. GODINE**

 Sednica je počela u 14,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Bratimir Vasiljević, Milica Nikolić, Jovan Palalić, Svetozar Vujačić, Đorđe Komlenski, Andrijana Vasić, Dubravka Kralj, Jelena Milošević, Dejan Šulkić, Miodrag Gavrilović, Danijela Nestorović i dr Balint Pastor.

Sednici su prisustvovali i: Milija Miletić, zamenik člana Vladimira Đukanovića, Dijana Radović, zamenik člana Vladana Zagrađanina, Borisav Kovačević, zamenik člana Ila Mihajlovskog i prof. dr Đorđe Pavićević zamenik člana prof. dr Jelene Jerinić.

Sednici nije prisustvovao član Odbora Vladimir Gajić kao ni njegov zamenik.

 Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d

1. Ispitivanje prijava na prvi javni konkurs za izbor članova Visokog saveta sudstva i sačinjavanje liste kandidata;

 2. Ispitivanje prijava na prvi javni konkurs za izbor članova Visokog saveta tužilaštva i sačinjavanje liste kandidata;

 3. Utvrđivanje rasporeda razgovora sa kandidatima za izbor članova Visokog saveta sudstva i Visokog saveta tužilaštva.

**PRVA TAČKA:** Ispitivanje prijava na prvi javni konkurs za izbor članova Visokog saveta sudstva i sačinjavanje liste kandidata.

Predsednik Odbora je podsetio prisutne da je članovima 46. i 61. stav 1. Zakona o Visokom savetu sudstva predsednik Narodne skupštine doneo Odluku o raspisivanju Prvog javnog konkursa za izbor četiri člana Visokog saveta sudstva koje bira Narodna skupština (u daljem tekstu Odluka).

 Upoznao je prisutne sa odredbama članova Zakona o Visokom savetu sudstva koji se odnose na Postupak za izbor člana Saveta koga bira Narodna skupština, a kojima je propisano da Narodna skupština bira četiri člana Saveta među istaknutim pravnicima sa najmanje deset godina iskustva u pravnoj struci od osam kandidata koje predloži odbor Narodne skupštine nadležan za pravosuđe, kao i da se prijava na javni konkurs podnosi Odboru u roku od 15 dana od dana objavljivanja javnog konkursa u „Službenom glasniku Republike Srbije”, te je naglasio da je imajući u vidu da je Odluka o raspisivanju konkursa objavljena u Službenom glasniku broj 11/23, dana 10. februara 2023. godine, rok za podnošenje prijava istekao 25. februara u 24 časa.

Naveo je da je članom 48. Zakona, između ostalog, propisano je da Javni konkurs za izbor člana Saveta sprovodi Odbor za pravosuđe, koji ispituje prijave i priložene dokaze o ispunjenosti uslova za izbor člana Saveta, kao i da nedozvoljenu, nepotpunu i neblagovremenu prijavu Odbor odbacuje, te da posle ispitivanja dozvoljenosti, blagovremenosti i potpunosti prijava Odbor sačinjava listu kandidata koji ispunjavaju uslove za izbor.

Rekao je da je Zakonom i Odlukom propisano da prijava na javni konkurs sadrži podatke o kandidatu i dokaze o ispunjenosti uslova za izbor člana Saveta.

 Podsetio je prisutne da su prijave sa biografijama kandidata bile dostupne u E-parlamentu od trenutka podnošenja prijava, kao i da su članovi i zamenici članova Odbora mogli da izvrše neposredan uvid u sve prijave kandidata za Visoki savet sudstva i priložena dokumenta u trajanju od dva sata pre početka sednice Odbora.

Rekao je daje prijave sa potrebnom dokumentacijom na konkurs za izbor četiri člana Visokog saveta sudstva podnelo ukupno 19 kandidata kao i da su svi kandidati uz prijave podneli uredna dokumenta propisana Zakonom o Visokom savetu sudstva i Odlukom.

Predsednik je upoznao prisutne da je kandadat Borivoje Stanković iz Leskovca, Miloja Lazarevića 4, predao prijavu sa dokumentima u prilogu, u Poštu Leskovac, dana 27. februara 2023. godine, u 12,00 časova, što je utvrđeno uvidom u bar-kod nalepnicu na koverti. Prijava je zavedena u Narodnoj skupštini pod 07 Broj: 02-282/23-22, od 1. marta 2023. godine, u šta su prisutni mogli i lično da se uvere zbog čega je potrebno da Odbor ovu prijavu odbaci kao neblagovremenu.

 Napomenuoda je od 18 blagovremenih i potpunih prijava 7 kandidata podnelo prijave za izbor za člana i Visokog saveta sudstva i Visokog saveta tužilaštva.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Đorđe Komlenski, Miodrag Gavrilović, Svetozar Vujačić, Vladimir Đukanović, Jelena Milošević i Andrijana Vasić.

**Đorđe Komlenski** je zatražio da se razjasne neke odredbe Zakona pre upuštanja u dalju raspravu u vezi sa ovom tačkom dnevnog reda i naveo da je članom 15. stav 2. Zakona propisano da izborni član Saveta koga bira Narodna skupština ne može biti na funkciji u organu Republike Srbije, autonomne pokrajine i jedinici lokalne samouprave, gradskoj opštini ili javnoj službi niti član političke stranke niti politički delovati na drugi način, baviti se javnim ili privatnim plaćenim poslom, izuzev nastavne delatnosti na pravnom fakultetu, niti pružati pravne usluge ili davati pravne savete uz naknadu.

Naveo je i član 44. stav 1. tačka 6. Zakona kojim je propisano da kandidat za člana Saveta može biti lice koje ne obavlja sudijsku ili javnotužilačku funkciju.

Rekao je da je potrebno da Odbor zauzme stav u vezi sa tumačenjem navedenih zakonskih odredaba, s obzirom da su prijave na konkurs podneli i advokati i sudije, kao i da on ove odredbe tumači na način da lica koja su podnela prijave ne mogu da se bave advokaturom i obavljaju sudijsku funkciju u trenutku podnošenja prijave.

Izneo je stav da je potrebno da navedene odredbe budu tumačene na način da lice koje eventualno bude izabrano za člana Saveta, tada podnosi ostavku na funkciju koju obavlja, a koja je prema odredbama Zakonom nespojiva sa funkcijom člana Saveta.

 **Vladimir Đukanović** je izneo stav da nije potrebno da Odbor zauzima stav u vezi sa tumačenjem navedenih odredaba zakona, s obzirom da su kandidati dostavili potvrde Agencije za sprečavanje korupcije da ispunjavaju uslove propisane Zakonom da podnesu prijavu na javni konkurs, a da će kandidati, ukoliko budu izabrani, postupiti u skladu sa Zakonom.

 **Đorđe Komlenski** je izneo stav da ispunjenost uslova ceni Odbor, a ne Agencija za sprečavanje korupcije.

**Miodrag Gavrilović** je ukazao na kratak rok u kome je sednica sazvana, zbog čega je morao da pomera izvršavanje obaveza koje je ranije preuzeo, nakon čega je zatražio da Odbor zauzme stav o odrednici „istaknuti pravnik“, s obzirom da je o tome bilo brojnih polemika u javnosti.

Izneo je mišljenje da je važno da članovi Odbora prihvate standard u vezi sa pojmom „istaknuti pravnik“ i predložio da to podrazumeva da to bude osoba: koja ima iskustvo i u teoriji i u praksi; koja se bavila pravnim pitanjima i da je javnost upoznata sa njenim radom; koja ima jasno deklarisane stavove o pravnim institutima; da je u mogućnosti da svoje stavove brani i odbrani; da je doprinela zaštiti vladavine prava, nezavisnosti sudstva i samostalnosti tužilaštva.

Objasnio je da pojam „istaknut“ podrazumeva da je osoba prepoznata u javnosti kao osoba od integriteta, koja se zalagala za pojedine predmete i izrazila uverenja i stavove u skladu sa zakonom, po čemu može biti prepoznata kod većine građana.

Rekao je da postoje ljudi koji su se tokom svog rada ozbiljno bavili zaštitom prava građana, manjina, zaštitom prava u smislu podele vlasti, odbrane načela i principa koje naše društvo baštini.

Izneo je stav da u poslednje vreme Narodna skupština ne odaje utisak najvišeg državnog organa koji neprikosnoveno brani Ustav i zakone i taj stav je ilustrovao navođenjem pojedinih primera.

Naglasio je, da prema njegovom mišljenju među kandidatima koji su podneli prijave na javni konkurs nema osoba koje u potpunosti zadovoljavaju kriterijum „istaknuti pravnik“, što podrazumeva da kandidat ima svoj jasan i prepoznatljiv stav, kome svi članovi Odbora mogu da veruju.

Rekao je da među prijavljenim kandidatima ima profesora pravnih fakulteta, sudija, advokata, koji nisu nepoznati članovima Odbora ali da ne poseduju prepoznatljive moralne osobine i izražen integritet.

Ukazao je da bi reč „istaknut“ trebalo da podrazumeva da ta osoba malo štrči od svoje sredine, a da među prijavljenim kandidatima nema osobe kojoj bi svi mogli da prepuste obavljanje nadležnosti Visokog saveta sudstva.

Izneo je uverenje da izraz „istaknuti“ ne doživljavaju svi članovi Odbora na isti način, što će predstavljati veliki problem tokom sprovođenja izbornog postupka, a što će na kraju dovesti do toga da vladajuća većina predloži Narodnoj skupštini kandidate koje neće moći da podrže članovi Odbora koji su u manjini, zbog čega je predložio da Odbor usvoji interni kriterijum o tome šta podrazumeva termin „istaknuti pravnik“, što bi, po njegovom mišljenju, doprinelo delotvornijem izboru kandidata koje će Odbor predložiti Narodnoj skupštini, zato što će ti kandidati birati po svojoj savesti ljude koji će biti okosnica pravosudnog sistema.

Naveo je da su u pojedinim prijavama uočena i neka politička zapažanja i stavovi, što je ocenio kao loše.

 **Vladimir Đukanović** je naglasio da su karakteristike „istaknutog pravnika“ propisane Zakonom, te da Odbor ne može svojom odlukom da menja zakonske odredbe.

Izneo je stav da je potrebno da za kandidate svaki narodni poslanik glasa po ličnoj savesti, te da bi situacija u kojoj bi manjina ili većina predlagala pojedine kandidate upravo odražavala politički upliv u ovu oblast.

**Svetozar Vujačić** je podržao stavove koje su izneli Đorđe Komlenski i Vladimir Đukanović u vezi sa izlaganjima koja su se odnosila trenutak u kome kandidati više ne mogu da obavljaju funkciju koja je nespojiva sa funkcijom člana Saveta i izneo stav da to treba da bude trenutak izbora, a ne trenutak kandidovanja, te da nema mesta ni logičkom ni pravnom tumačenju.

U vezi sa raspravom koja je vođena o terminu „istaknuti pravnik“ izneo je stav da su odredbe Zakona dovoljno jasne, a da je sama navedena kategorija veoma relativna i da je preciznu definiciju veoma teško dati, kao i da je teško zamisliti situaciju u kojoj bi postojala jedna osoba sa čijim bi se pravnim stavovima saglasili svi članovi Odbora.

**Miodrag Gavrilović** je izrazio uverenje da bi o sudiji Majiću svi članovi Odbora mogli da zauzmu jedinstven stav da je reč o istaknutom pravniku i izrazio rekao da postoji nerazumevanje o potrebi da se razdvoje politička uverenja od sagledavanja kvaliteta koje neka osoba poseduje kao pravnik.

U vezi sa komentarima predsednika Odbora koji su izrečeni u vezi sa iznetim stavom, a koji su sdržali molbu da se ne politizuje postupak izbora članova Visokog saveta sudstva, Gavrilović je naglasio da se poverenje stiče i gradi, a da će sud o svemu dati protek vremena.

Izlaganje je zaključio konstatacijom da u Zakonu nije navedena definicija „istaknutog pravnika“ i da bi trebalo da Odbor utvrdi kriterijume, ali da očigledno ne postoji volja da se to učini.

**Jelena Milošević** je zamolila da se rasprava ne vodi na način međusobnog optuživanja za dela koja je učinila prethodna i sadašnja vlast i navela primer predsednika opštine Vlasotince koji je iz Demokratske stranke prešao u Srpsku naprednu stranku, a kada nije ni tu ostvario svocje interese, osnovao je svoju grupu građana.

Rekla je da ranija reforma pravosuđa nije bila dobra, ali da je potrebno da se prošlost ostavi u prošlosti i da je potrebno usredsrediti se na postupak koji je u toku.

**Andrijana Vasić** je istakla da pomenuti predsednik opštine Vlasotince nikada nije bio član Srpske napredne stranke, a da jeste odbornik u Skupštini opštine Vlasotince ispred svoje grupe građana koja je opoziciona.

Pošto više nije bilo prijavljenih za reč, predsednik Odbora je zaključio raspravu i predložio da prijavu koju je podneo Borivoje Stanković iz Leskovca za Prvi javni konkurs za izbor četiri člana Visokog saveta sudstva koje bira Narodna skupština Odbor za pravosuđe, državnu upravu i lokalnu samoupravu odbaci kao neblagovremenu.

Članovi i zamenici članova Odbora su **većinom glasova** prihvatili navedeni predlog.

 Predsednik Odbora je predložio da Odbor donese Odluku o Listikandidata koji ispunjavaju uslove za izbor člana Visokog saveta sudstva koga bira Narodna skupština. Kandidati koji ispunjavaju uslove za izbor članova Visokog saveta sudstva koje bira Narodna skupština su:

 1. Vladimir Simić iz Beograda

 2. Jelena Vučković iz Niša

 3. Aleksandar Popović iz Beograda

 4. Dragan Milićević iz Šapca

 5. Srđan Stefanović iz Beograda

 6. Čedomir Kokanović iz Beograda

 7. Nenad Tešić iz Novog Beograda

 8. Žikica Dronjak iz Novog Sada

 9. Jelena Glušica iz Beograda

 10. Nikola Bodiroga iz Beograda

 11. Marina Grbić iz Beograda

 12. Bojan Petrović iz Beograda

 13. Nataša Delić iz Beograda

 14. Vojkan Simić iz Beograda

 15. Rastko Brajković iz Beograda

 16. Dragutin Radosavljević iz Kragujevca

 17. Branislav Manić iz Beograda

 18. Violeta Denić iz Niša.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA:** Ispitivanje prijava na prvi javni konkurs za izbor članova Visokog saveta tužilaštva i sačinjavanje liste kandidata.

 Predsednik Odbora je rekao da je prijave sa potrebnom dokumentacijom na konkurs za izbor četiri člana Visokog saveta tužilaštva podnelo ukupno 14 kandidata, s tim što je 13 kandidata uz prijavu dostavilo uredna dokumenta propisana Zakonom o Visokom savetu tužilaštva i Odlukom.

 Napomenuo je da je Dragana Obrenović iz Užica prijavu poslala mejlom, bez propisanog obrasca i dokumenata u prilogu, pa se ovaj dopis ne može ni smatrati prijavom.

Upoznao je prisutne da jeDejan Jakšić iz Novog Sada, Jovana Subotića 17, lično predao prijavu za izbor člana Visokog saveta tužilaštva, u Pisarnici Narodne skupštine 27. februara 2023. godine, kojom prilikom je od zaposlenih u Pisarnici upozoren da je rok za podnošenje prijava istekao 25. februara 2023. godine. Imenovani je rekao da je prijavu sa potrebnom dokumentacijom poslao poštom, u roku, o čemu je zaposleni u Pisarnici odmah obavestio službu Odbora, nakon čega je prijava zavedena.

Obavestio je prisutne da do dana održavanja sednice nije primljena prijava sa potrebnom dokumentacijom poslata poštom, u roku propisanom za podnošenje prijava potrebno je da Odbor odbaci ovu prijavu kao neblagovremenu.

Takođe, rekao je da je Slobodan Orlović iz Novog Sada, Danila Kiša 14/33, predao prijavu izbor člana Visokog saveta tužilaštva, sa dokumentima u prilogu, od kojih je potvrda Agencije za sprečavanje korupcije bila fotokopija, u pošti u Novom Sadu, u 15,00 časova, dana 27. februara 2023. godine, što je utvrđeno uvidom u bar-kod nalepnicu na koverti. Prijava je zavedena u Narodnoj skupštini pod 07 Broj: 02-283/23-17, od 1. marta 2023. godine. Dopuna prijave, koju je činila originalna potvrda Agencije za sprečavanje korupcije, predata je u pošti u Novom Sadu, u 13,00 časova, dana 28. februara 2023. godine, što je utvrđeno uvidom u bar-kod nalepnicu na koverti. Dopuna prijave je zavedena u Narodnoj skupštini pod 07 Broj: 02-283/23-18, od 2. marta 2023. godine, u šta su prisutni mogli i lično da se uvere, te je potrebno da Odbor ovu prijavu odbaci kao neblagovremenu.

Predsednik je napomenuo da je od 11 blagovremenih i potpunih prijava 7 kandidata podnelo prijave za izbor za člana i Visokog saveta tužilaštva i Visokog saveta sudstva.

 Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Miodrag Gavrilović, Đorđe Komlenski, Svetozar Vujačić, prof dr Đorđe Pavićević, Vladimir Đukanović i Milica Nikolić.

**Miodrag Gavrilović** je naglasio da raspravu na sednici Odbora vode političari, te je zatražio od predsednika Odbora da ne vrši manipulaciju, s obzirom da je Ustavom propisano da će kandidate za izbor članova Visokog saveta sudstva Narodnoj skupštini predlagati Odbor dvotrećinskom većinom glasova svih članova Odbora, što ukazuje na želju zakonodavca da budu predloženi kandidati koji će biti podržani od strane velikog broja članova Odbora, a zatim i značajnom većinom svih narodnih poslanika, te da će to biti ljudi oko kojih neće biti sporenja i koji će stvoriti kompaktan sistem koji će dobro funkcionisati i u koji će građani imati poverenje, a da bi se to ostvarilo, potrebno je da bar jedan kandidat bude predložen od strane narodnih poslanika iz opozicije. Rekao je da bi na taj način bio garantovan predstavnički legitimitet Visokog saveta tužilaštva.

Izrazio je uverenje da ukoliko članovi Odbora na prihvate argumente koje je izneo neće biti moguće sprovesti postupak izbora kandidata koji će biti podržani prvo od strane dvotrećinske većine članova Odbora, a onda i od strane dve trećine narodnih posllanika u Narodnoj skupštini, nakon čega će biti primenjen mehanizam predviđen za deblokatu izbora članova Visokog saveta tužilaštva, po kome će petoro pojedinaca izabrati četiri člana Visokog saveta tužilaštva što, po njegovom mišljenju nije u redu.

**Vladimir Đukanović** je pojasnio da Ustav i Zakon upravo propisujudvotrećinsku većinu članova Odbora i Narodne skupštine kako bi bio obezbeđen postupak izbora članova Visokog saveta tužilaštva koje bira Narodna skupština u kome ne bi mogla jedna stranka da bira članove VST-a.

Naglasio je da bi bila potrebna promena Ustava i Zakona da bi mogao da bude uvažen predlog Poslanika Gavrilovića, kao i da u okviru SNS-a neće biti rasprave o tome koje kandidate treba birati, već da je to slobodna volja svakog narodnog poslanika.

**Miodrag Gavrilović** je ukazao na nerazumevanje odredaba Ustava kojima se jemči uloga političkih stranaka u demokratskom oblikovanju političke volje građana i izrazio duboko neslaganje sa tvrdnjama da neće biti političkih dogovora u vezi sa izborom kandidata za članove Visokog saveta tužilaštva.

**Đorđe Komlenski** je izneo stav da u ovom trenutku izbornog postupka nije potrebno ulaziti u polemiku o oceni Zakona i suštine samog procesa izbora.

Rekao je da se na ovoj sednici raspravlja o ispunjenosti formalnih uslova za kandidovanje istaknutih pravnika, te da je potrebno da se diskusija vrati na temu tačke dnevnog reda koja je u toku, kako bi se omogućio efikasan i ozbiljan rad Odbora.

**Svetozar Vujačić** je izrazio neslaglasnost sa predlogom koji je izneo narodni poslanik Gavrilović i pojasnio zakonske odredbe, koje članovi Odbora na ovoj sednici nemaju ovleašćenja da menjaju, te da nema osnova za prejudiciranje rezultata glasanja ni članova Odbora ni narodnih poslanika u plenumu.

**Prof dr Đorđe Pavićević** je potvrdio da se rasprava na sednici udaljila od teme dnevnog reda, ali da je potrebno razjasniti postupak glasanja kako bi se obezbedilo da izabrani kandidati dobiju podršku i narodnih poslanika koji čine manjinu u Narodnoj skupštini, što ne podrazumeva da skupštinska većina ima svoje kandidate, a manjina svoje, već da najveći broj narodnih poslanika podrži kandidate koji budu izabrani. Kao ilustraciju je naveo način glasanja prilikom izbora članova RATEL-a koji su izabrani na način koji se ne može zamisliti bez izvršenog uticaja na glasače.

Takođe je izrazio nepoverenje u mogućnost da kandidati koji budu izabrani, neće biti kandidati za koje je glasala vladajuća većina u Narodnoj skupštini.

**Vladimir Đukanović** je ponovo naglasio da nije održan nikakav sastanak SNS-a kako bi se odredilo koji kandidati treba da se prijave na konkurs.

**Miodrag Gavrilović** je naglasio da je potrebno da Odbor definiše pojam „istaknuti pravnik“ upravo da bi se izbegla polemika o tome za kog kandidata glasa vladajuća većina, a za kog manjina narodnih poslanika. Smatra da bi određivanje objektivnih merila za izbor kandidata obezbedio kvalitetan izbor kandidata bez zloupotreba.

**Milica Nikolić** je ukazala na izraženu autoprojekciju tokom diskusije, u kojoj se pripadnici ranijeg vladajućeg režima bore za politički uticaj na pravosuđe.

Kako više nije bilo prijavljenih za reč, predsednik je zaključio raspravu i predložio da prijavu koju je podneo Dejan Jakšić iz Novog Sada za Prvi javni konkurs za izbor četiri člana Visokog saveta tužilaštva koje bira Narodna skupština Odbor za pravosuđe, državnu upravu i lokalnu samoupravu odbaci kao neblagovremenu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da prijavu sa dopunom koju je podneo Slobodan Orlović iz Novog Sada za Prvi javni konkurs za izbor četiri člana Visokog saveta tužilaštva koje bira Narodna skupština Odbor za pravosuđe, državnu upravu i lokalnu samoupravu odbaci kao neblagovremenu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da Odbor donese Odluku o Listi kandidata koji ispunjavaju uslove za izbor člana Visokog saveta tužilaštva koga bira Narodna skupština.

Kandidati koji ispunjavaju uslove za izbor članova Visokog saveta tužilaštva koje bira Narodna skupština su:

1. Vladimir Simić

2. Miroslav Đorđević

3. Aleksandar Popović

4. Dušan Purić

5. Srđan Stefanović

6. Predrag Ćetković

7. Nenad Tešić

8. Vesna Luković

9. Jelena Glušica

10. Bojan Petrović

11. Nataša Delić

Članovi i zamenici članova Odbora su **većinom glasova** prihvatili navedeni predlog.

**TREĆA TAČKA:** Utvrđivanje rasporeda razgovora sa kandidatima za izbor članova Visokog saveta sudstva i Visokog saveta tužilaštva.

 Predsednik Odbora je napomenuo prisutnima da je članom 48. stav 7. Zakona o Visokom savetu sudstva i članom 48. stav 7. Zakona o Visokom savetu tužilaštvapropisano da Odbor objavljuje biografije kandidata koji ispunjavaju uslove za izbor i raspored razgovora sa njima na internet stranici Narodne skupštine.

 Predložio je da se zbog propisanih izuzetno kratkih rokova u izbornom postupku članova VSS-a i VST-a, kao i složene procedure pozivanja gostiju u Narodnu skupštinu raspored za razgovor sa kandidatima koji ispunjavaju uslove za izbor utvrdi odlukom Odbora.

S tim u vezi, predsednik je predložio prisutnima da razgovor sa svim kandidatima bude obavljen na sednici koja će biti sazvana za subotu, 11. mart 2023. godine, u Maloj sali Doma Narodne skupštine, sa početkom u 9,00 časova i da se razgovori obavljaju u tri termina na sledeći način:

09:00 – 11:30 Razgovora sa kandidatima koji ispunjavaju uslove za izbor za člana Visokog saveta sudstva i koji su podneli prijave samo za VSS, a oni su

1. Jelena Vučković

2. Dragan Milićević

3. Čedomir Kokanović

4. Žikica Dronjak

5. Nikola Bodiroga

6. Marina Grbić

7. Vojkan Simić

8. Rastko Brajković

9. Dragutin Radosavljević

10. Branislav Manić

11. Violeta Denić

11:30 – 12:00 Pauza

12:00 – 13:30 Razgovora sa kandidatima koji ispunjavaju uslove za izbor za člana Visokog saveta tužilaštva i koji su podneli prijave samo za VST, a oni su

1. Miroslav Đorđević

2. Dušan Purić

3. Predrag Đetković

4. Vesna Luković

13:30 – 14:00 Pauza

14:00 – 16:00 Razgovora sa kandidatima koji ispunjavaju uslove za izbor za člana Visokog saveta sudstva i Visokog saveta tužilaštva – kandidati koji su podneli prijave za oba Saveta, a oni su

1. Vladimir Simić

2. Aleksandar Popović

3. Srđan Stefanović

4. Nenad Tešić

5. Jelena Glušica

6. Bojan Petrović

7. Nataša Delić

Predlažio je da redosled kandidata bide određen na osnovu vremena zavođenja prijave, kao i da na početku razgovora sa svakom grupom kandidata bude omogućeno svakom kandidatu da se u roku od 5 minuta predstavi, nakon čega bi članovi Odbora postavljali pitanja, a posle njih i gosti u okviru predviđenog vremena za svaku grupu.

Podsetio je prisutne da je članom 50. stav 3. oba zakona (Zakon o VSS i Zakon o VST) propisano dapre održavanja sednice Narodne skupštine za izbor člana Saveta, Odbor organizuje javno slušanje radi predstavljanja kandidata, na kojem učestvuju predstavnici opšte i stručne javnosti, čime će biti omogućeno da se sa kandidatima koje Odbor predloži Narodnoj skupštini, 8 za VSS i 8 za VST, ponovo obavi razgovor.

 Predsednik Odbora je otvorio raspravu u vezi sa ovom tačkom dnevnog reda u kojoj su učestvovali:Miodrag Gavrilović, Vladimir Đukanović, Svetozar Vujačić, prof dr Đorđe Pavićević.

**Miodrag Gavrilović** je postavio pitanje koliko vremena bi bilo ostavljeno članovima Odbora za razgovor sa kandidatima.

**Vladimir Đukanović** je odgovorio da će svaki član Odbora moći da postavi svako pitanje koje želi svakom kandidatu, uz molbu da se vodi računa o ukupnom vremenu predviđenom za razgovor, kao i o prisustvu predstavnika stručne i opšte javnosti koji će, takođe, moći da postavljaju pitanja kandidatima.

**Svetozar Vujačić** je predložio da se razgovor sa kandidatima koji su konkurisali i za Visoki savet sudstva i za Visoki savet tužilaštva obavi u okviru jedne od dve grupe.

**Prof dr Đorđe Pavićević** je ukazao na nesrazmerno predložen vremenski raspored za razgovor sa prvom grupom kandidata u odnosu na vreme koje je predviđeno za razgovor sa ostale dve grupe, s obzirom da u prvoj grupi ima znatno više kandidata nego u druge dve.

Predložio je da se napravi ravnomernija distribucija vremena za razgovor sa pojedinim grupama i da se poveća vreme predviđeno za razgovor sa svakim pojedinim kandidatom, kako bi se omogućilo kandidatima da preciznije planiraju vreme dolaska na razgovor.

Potsetio je da je zakonima propisano da se razgovor sa kandidatima direktno prenosi putem medija, te je postavio pitanje kako će to biti omogućeno, s obzirom da se striming preko sajta Narodne skupštine ne može smatrati prenosom sednice preko medija u skladu sa Zakonom o medijima.

 **Vladimir Đukanović** je odgovorio da je predviđeno vreme određeno okvirno, ali da će biti omogućeno da se razgovor obavi sa svakim kandidatom na način na koji ni jedan učesnik u razgovoru neće biti uskraćen, a da će on zamoliti kandidate koji budu bili u prilici da sačekaju vreme za svoj razgovor za razumevanje.

Objasnio je da će svakom predstavniku bilo kog medija koji bude izrazio želju da razgovor sa kandidatima prenosi uživo, to biti omogućeno.

 Pošto više nije bilo prijavljenih za reč, predsednik je zaključio raspravu i predložio da Odbor donese Odluku o rasporedu razgovora sa kandidatima koji ispunjavaju uslove za izbor člana Visokog saveta sudstva i člana Visokog saveta tužilaštva koje bira Narodna skupština, kako je predloženo.

Članovi i zamenici članova Odbora su **većinom glasova** prihvatili navedeni predlog.

 Predsednik je obavestio prisutne da je članom 48. stav 8. Zakona o Visokom savetu sudstva i člana 48. stav 8. Zakona o Visokom savetu tužilaštva propisano da Odbor na javnoj sednici, uz učešće opšte i stručne javnosti razmatra prijave i podnete dokaze i obavlja razgovor sa kandidatima sa lista iz stava 5. ovog člana, koje je Odbor prethodno utvrdio.

 Predsednik je predložio da Odbor pozove da sednici u subotu 11. marta prisustvuju predstavnici institucija: Ministarstva pravde, Visokog saveta sudstva, Državnog veća tužilaca, svih pravnih fakulteta u Srbiji, Ustavnog suda, Pravosudne akademije i predstavnici strukovnih udruženja: Društva sudija Srbije, Udruženja javnih tužilaca i zamenika javnih tužilaca Srbije, Forum sudija Srbije, Alumni kluba Pravosudne akademije, Udruženja sudija prekršajnih sudova RS, Udruženja sudija i tužilaca Srbije, Advokatske komore Srbije, Advokatske komore Beograda, Advokatske komore Vojvodine, Advokatske komore Novog Sada, Advokatske komore Niša i Advokatske komore Kragujevca.

 Predsednik Odbora je otvorio raspravu u vezi sa ovom tačkom dnevnog reda i pozvao prisutne da iznesu predloge ukoliko ih imaju. U raspravi su učestvovali: Đorđe Komlenski i Miodrag Gavrilović**.**

**Đorđe Komlenski** je postavio pitanje u vezi sa procenom da li će Mala sala Doma Narodne skupštine biti dovoljna da primi sve učesnike 11. sednice Odbora.

**Miodrag Gavrilović** je predložio da na sednicu Odbora na kojoj će se obaviti razgovor sa kandidatima za članove VSS i VST budu pozvani i predstavnici Centra za pravosudna istraživanjnja (CEPRIS) i predstavnici Transparentnost Srbija, s obzirom da su ova udruženja dali predloge za veliki broj amandmana u vezi sa setom pravosudnih zakona.

**Đorđe Komlenski** je izneo stav da ove dve organizacije ne treba da budu pozvane na sednicu Odbora u subotu.

Predsednik Odbora je stavio na glasanje predlog Miodraga Gavrilovića da se na sednicu pozovu predstavnici nevladinih organizacija.

Članovi i zamenici članova Odbora **većinom glasova** nisu prihvatili navedeni predlog.

 Pošto više nije bilo prijavljenih za reč, predsednik je zaključio raspravu i predložio da Odbor na sednicu koju će održati u subotu 11. marta pozove predstavnike Ministarstva pravde, Visokog saveta sudstva, Državnog veća tužilaca, svih pravnih fakulteta u Srbiji, Ustavnog suda, Pravosudne akademije i predstavnici strukovnih udruženja: Društva sudija Srbije, Udruženja javnih tužilaca i zamenika javnih tužilaca Srbije, Forum sudija Srbije, Alumni kluba Pravosudne akademije, Udruženja sudija prekršajnih sudova RS, Udruženja sudija i tužilaca Srbije, Advokatske komore Srbije, Advokatske komore Beograda, Advokatske komore Vojvodine, Advokatske komore Novog Sada, Advokatske komore Niša i Advokatske komore Kragujevca.

Članovi i zamenici članova Odbora su **većinom glasova** prihvatili navedeni predlog.

Sednica je završena u 15,10 časova.

 SEKRETAR PREDSEDNIK

Sanja Pecelj Vladimir Đukanović